  Туспуктэм: ИА «Удмуртия» Наталия Сильвестрова 11-тӥ оштолэзе Россиысь Кун Дума быдэ вуымтэослы вейпъёсты вузанэз алон сярысь катэз кутӥз. Солы 409 депутат пӧлысь 408-эз дурбасьтӥз. Со сярысь Кун Думаын Удмуртилэсь депутат Лариса Буранова Телеграм-каналаз ивортӥз. Катэн лэзьымтэ: никотино продукциез кыскон арберисосты но соослэсь люкетъёссэ ярмаркаосын но адӟытонъёсын, кыдёкысен (дистанционно) но автоматъёс пыр, озьы ик нуллыса вузаны; никотино продукциез ческыт зыно но пӧртэм ватсэтъёсын поттыны но вӧлмытыны; никотино продукциез кыскон арбериосты магазинъёсын ваньзылы адӟымон тырыны. « Ми ваньмы туж ӟеч валаськомы, пиналъёслэн тазалыксы сярысь али ик ӧм ке сюлмаське, ӵуказе егит выжымы висись луоз. Та кичӧлтонммылы дышетӥсьёс, анай-атайёс, наркологъёс дурбасьто, соос кемалась ни со ласянь сюлэмшугъясько но дышетскисьёслэн вейпъёслэсь ӵыдонтэмлыксыя учыръёсты верало  » Лариса Буранова, Кун Думаын Удмуртилэсь депутат Али катэз тӥясьёсты кылкутытон понна административной йыружъёсъя кодексэ но уголовной катрадлыке тупатонъёс дасяло. Со сяна, выт бичан катрадлыке воштонъёс пыртозы, соос вейпъёсты басьтыны луонтэм карозы. Тодэ вайытом, Удмуртиысь эмчиос но вейпъёсты вузанэз дугытонлы дурбасьтэмзэс веразы. Тегъёс: Тазалык тазалыкезутён катрадлык КунДума Россия  